《寒夜遣怀》
清代·马赓良

孤镫照虚馆，静夜似僧房。煮雪验寒味，爇兰闻火香。

明明空理见，历历苦缘长。意识何由灭，檀心聊自强。

作者简介：（?—1756）安徽桐城人，字震卿。雍正年间诸生。研求经籍及宋人理学著作，涣然有得，署其斋曰“翊翊”，自号“一斋”。乾隆元年开博学鸿词科，有司欲见而后举，谢不往。常熟知县聘主讲席，反复详切，听者忘倦。著有《读易录》、《禹贡初辑》、《笔记》、《诗文钞》。